**אוֹר** **(אוֹרי) שָׂשׂוֹן** (נולד ב-18 באוגוסט 1990) הוא ג'ודוקא עבר ישראלי, זוכה מדליית ארד מאולימפיאדת ריו דה ז'ניירו 2016 בקטגוריית המשקל של מעל 100 ק"ג ומדליית ארד מאולימפיאדת טוקיו 2020 בקטגוריית הנבחרות המעורבות. פעמיים ברציפות סגן אלוף אירופה (באקו 2015 וקאזאן 2016).

ביוגרפיה
--------

ששון נולד בירושלים בשכונת פסגת זאב ליצחק ששון, קב"ט בעירייה ולורדה, אשת חינוך. בגיל 8 החל להתאמן בג'ודו בעקבות אחיו הגדול אלון ששון, לימים ג'ודוקא בעצמו, במתנ"ס שבשכונת הגבעה הצרפתית. 

את שירותו בצה"ל העביר על תקן "ספורטאי מצטיין", ושירת בקריה.

סטודנט ללימודי פסיכולוגיה במרכז הבינתחומי הרצליה.

בשנת 2024 פורסם כי לוהק לעונה השלישית של רוקדים עם כוכבים בקשת.

קריירה ספורטיבית
----------------

בשנת 2007, בגיל 17, זכה לראשונה באליפות ישראל, בה זכה עוד שבע פעמים בקריירה. בשנת 2009 הוא זכה במדליית זהב במכביה השמונה-עשרה.

במאי 2010, ששון זכה במדליה הראשונה שלו בתחרות בינלאומית לבוגרים, כאשר זכה במדליית ארד בטורניר שנערך בלונדון במסגרת גביע אירופה 'European Cup London'.

בשנת 2011 זכה פעמיים באליפות ישראל (קטגוריית המשקל עד 100 ק"ג וקטגוריית המשקל מעל 100 ק"ג), וכן זכה במדליות ארד בגראנד פרי אמסטרדם ובטורניר 'World Cup Tallinn'. גם בשנת 2012 זכה באליפות ישראל, בפעם השישית ברציפות, וכן זכה במדליות בטורנירים במסגרת גביע העולם: מדליית זהב בפראג ומדליות ארד במדריד ובליסבון. הוא לא נכלל בסגל הישראלי לאולימפיאדת לונדון 2012, מאחר שבמשחקים האולימפיים יכול להשתתף ג'ודוקא אחד מכל מדינה בכל קטגוריית משקל, ובקטגוריית המשקל שלו אז, עד 100 ק"ג, התחרה אריק זאבי שהגיע להישגים גבוהים ממנו והיה מדורג גבוה יותר.

בשנת 2013 סיים במקום החמישי באליפות אירופה בג'ודו שנערכה בבודפשט כשהפסיד לסיריל מארה הצרפתי בקרב על מדליית הארד. באותה שנה זכה במסגרת טורנירי "European Open" במדליות זהב בטביליסי ובוורשה ובמדליית ארד בזאגרב, כמו כן זכה במדליית ארד בגראנד פרי אולן בטור. בשנת 2014, ששון עלה לקטגוריית המשקל מעל 100 ק"ג וזכה במדליית זהב בטורניר בטאלין ובמדליית ארד בגראנד פרי זאגרב, כמו כן הוא סיים במקום החמישי בגראנד פרי אסטנה.

### סגן אלוף אירופה

בשנת 2015, במשחקים האירופיים שנערכו באותה שנה בבאקו, ושהיוו גם את אליפות אירופה בג'ודו 2015, רשם את הישג השיא שלו עד אז, כשזכה במדליית כסף במשקל מעל 100 ק"ג. בקרב הראשון הוא ניצח ביוקו את מיכל הוראק הצ'כי, בשמינית הגמר הוא ניצח באיפון את דניאל נתיאה הרומני לאחר ריתוק וברבע הגמר ניצח באיפון את רוי מאייר ההולנדי. בחצי הגמר גבר שוב באיפון על רנט סאידוב הרוסי לאחר תרגיל סיאו-נגי ובגמר הפסיד באיפון לאדם אוקרואשווילי הגיאורגי. באותה השנה זכה במדליית ארד בגראנד פרי דיסלדורף והשתתף באליפות העולם שנערכה באסטנה, שם הודח בסיבוב השני.

בפברואר 2016, ששון התחרה בגראנד סלאם פריז היוקרתי וזכה במדליית הכסף לאחר שהגיע עד הגמר בו הפסיד להיסאיושי הראסווה היפני. ב-27 במרץ זכה במדליית זהב בגראנד פרי טביליסי כשניצח בגמר את רוי מאייר מהולנד. באליפות אירופה באותה שנה שנערכה בקאזאן שברוסיה זכה שוב במדליית הכסף. בקרב הראשון בשלב שמינית הגמר הוא ניצח את אושנגי קוקאורי האזרי, ברבע הגמר ניצח את יוהאן מטיס האסטוני, בחצי הגמר את דניאל נתיאה הרומני ובגמר הפסיד לצרפתי טדי רינר.

ב-29 במאי 2016, התחרה ששון בטורניר המאסטרס היוקרתי שנערך בגוודלחרה במקסיקו וזכה במדליית הכסף. בשמינית הגמר ניצח באיפון את האוסטרי דניאל אלרסטורפר 13 שניות מפתיחת הקרב, ברבע הגמר ניצח את רוי מאייר לאחר שהקרב הסתיים עם עונש אחד לחובתו של ההולנדי ובחצי הגמר ניצח את בארנה בור ההונגרי לאחר שקיבל ניקוד יוקו. בגמר ששון פגש את דניאל נתיאה הרומני והפסיד כחצי דקה מפתיחת הקרב לאחר שהרומני הצליח לרתק אותו וקיבל ניקוד איפון.

### מדליית ארד בריו 2016

באולימפיאדת ריו דה ז'ניירו זכה ששון במדליית הארד בקטגוריית המשקל מעל 100 ק"ג, המדליה השנייה של המשלחת הישראלית במשחקים. בדרך לזכייה הוא ניצח באיפון בסיבוב הראשון את אסלאם אל־שהאבי ממצרים, שסירב ללחוץ את ידו בתום הקרב וספג קריאות בוז מהקהל המקומי. בשמינית הגמר ניצח בוואזארי את מצ'איי סרנצקי מפולין וברבע הגמר הוא ניצח שוב בוואזארי את רוי מאייר מהולנד. בחצי הגמר ששון הפסיד בוואזרי לטדי רינר הצרפתי בשנייה האחרונה של הקרב ונשר לקרב על מדליית הארד שבו ניצח את הקובני אלכס גרסיה מנדוסה בקרב שהוכרע על חודם של עונשים.

### אחרי ריו

ב-8 באוקטובר 2017, ששון חזר להתחרות לראשונה מאז המשחקים האולימפיים, וזכה במדליית זהב בגראנד פרי טשקנט כאשר ניצח בגמר את יורי קרקובצקי מקירגיזסטן. ב-28 באוקטובר, זכה במדליית ארד בגראנד סלאם אבו דאבי לאחר ניצחון בווזארי על בנג'מין הרמני מבלגיה. באפריל 2018, ששון השתתף באליפות אירופה שנערכה בתל אביב והפסיד בקרב הראשון בשלב שמינית הגמר לטמרלן בשייב הרוסי. ב-29 ביולי, הוא זכה במדליית כסף בגראנד פרי זאגרב כאשר ניצח כל קרב באיפון, למעט קרב הגמר בו הפסיד באיפון לגוראם טושישוילי הגיאורגי.

ב-26 בינואר 2019, ששון התחרה בגראנד פרי תל אביב וזכה במדליית הזהב לאחר שניצח באיפון את כל ארבעת קרבותיו. הוא התחיל בשלב שמינית הגמר וניצח את רוסלאן שחבאזוב הרוסי כאשר יריבו קיבל את העונש השלישי בזמן ניקוד זהב, מה שמשתווה לאיפון. ברבע הגמר הוא ניצח את אנדריי קולסניק האוקראיני 23 שניות מפתיחת הקרב ובחצי הגמר הוא ניצח את סגן אלוף העולם המכהן, אושאנגי קוקאורי האזרי תוך שתי דקות ו-3 שניות לאחר תרגיל קו-אוצ'י-גאקה. בגמר ששון גבר בעונשים על יאקיב חאמו האוקראיני לאחר שהקרב נכנס לזמן ניקוד זהב.

ב-17 במרץ, הוא זכה במדליית כסף בגראנד סלאם יקטרינבורג לאחר שניצח בחצי הגמר את דויד מורה והפסיד בגמר לטמרלן בשייב הרוסי. ב-14 ביולי 2019, לאחר שחזר מפציעה, זכה במדליית זהב בגראנד פרי בודפשט, לאחר שניצח בארבעת הקרבות בטורניר, נגד אריק אברמוב הגרמני, דניאל ארלשטופר האוסטרי (אותו ניצח באיפון), אנטון קריבובוקוב הרוסי (אותו ניצח בעונשים), ובקרב הגמר ניצח בווזארי מיד עם תחילת ניקוד הזהב את היפני קוקורו קאג'רווה.

ב-2020 התמודד בשעשוען הריאליטי "הזמר במסכה" בקשת 12, שר בדמות ה"פלאפל" וסיים במקום השלישי.

ב-2021 שיחק בעונה השנייה של הסדרה "פלמ"ח" של yes, בתור ברגמן.

### אולימפיאדת טוקיו 2020

באולימפיאדת טוקיו 2020, ששון זכה במדליית ארד עם נבחרת ישראל בקטגוריית הנבחרות המעורבות. בתחרות האישית בקטגוריית המשקל של מעל 100 ק"ג, ששון הודח בשלב שמינית הגמר לאחר קרב אחד. הוא הגיע לתחרות האולימפית מדורג במקום ה-9 מבין המתחרים והחל את דרכו בשלב שמינית הגמר בו הפסיד בווזארי לאלוף האולימפי המכהן, טדי רינר הצרפתי.

ששון הוא היחיד מנבחרת ישראל המעורבת גברים-נשים בג'ודו שהפסיד בשני הקרבות היחידים בהם השתתף – האישי(אנ') והקבוצתי(אנ'), שניהם לטדי רינר הצרפתי – באולימפיאדת טוקיו 2020, ובכל-זאת קיבל את מדליית הארד האולימפית של הנבחרת המעורבת, עם שאר חברי וחברות הנבחרת שניצחו לפחות בקרב קבוצתי אחד (יחד עם זאת, בנוסף לשמונת הג'ודוקא הישראלים שהשתתפו בפועל בקרבות הנבחרת המעורבת, היו רשומים גם לטורניר המסוים הזה ברוך שמאילוב, ענבר לניר ושירה ראשוני, שלושתם קיבלו מדליית ארד אולימפית משותפת ביחד, על אף שלא-שותפו בכלל בטורניר הקבוצתי הספציפי זה – והג'ודוקא הישראלית גילי כהן שהיא היחידה מהמשלחת לטוקיו 2020 שלא-הייתה רשומה לטורניר קבוצתי ספציפי זה, ועל-כן לא-קיבלה את מדליית הארד המשותפת האולימפית, לעומת כל שאר חברי וחברות המשלחת הישראלית בג'ודו באולימפיאדה זו שכן קיבלו).

ב-12 במאי 2022, הודיע ששון על פרישתו מג'ודו תחרותי.

פרסים
-----

מקור:

* **המשחקים האולימפיים**:
* ריו דה ז'ניירו 2016 בקטגוריית המשקל מעל 100 ק"ג
* טוקיו 2020 נבחרת מעורבת
* **אליפות אירופה**:
* באקו 2015 בקטגוריית המשקל מעל 100 ק"ג
* קאזאן 2016 בקטגוריית המשקל מעל 100 ק"ג
* **תחרויות מהסבב העולמי (מאסטרס, גראנד סלאם, גראנד פרי)**:
* גראנד פרי אמסטרדם 2011
* גראנד פרי אולן בטור 2013
* גראנד פרי זאגרב 2014
* גראנד פרי דיסלדורף 2015
* גראנד סלאם פריז 2016
* גראנד פרי טביליסי 2016
* טורניר המאסטרס 2016
* גראנד פרי טשקנט 2017
* גראנד סלאם אבו דאבי 2017
* גראנד פרי זאגרב 2018
* גראנד פרי תל אביב 2019
* גראנד סלאם יקטרינבורג 2019
* גראנד פרי בודפשט 2019
* גראנד פרי תל אביב 2020

קישורים חיצוניים
----------------

ויקישיתוף מדיה וקבצים בנושא **אורי ששון** בוויקישיתוף
* אורי ששון, ברשת החברתית פייסבוק
* אורי ששון, ברשת החברתית אינסטגרם
* אורי ששון, באתר olympedia.org
* אורי ששון, באתר איגוד הג'ודו העולמי
* אורי ששון, באתר JudoInside.com
* אורי ששון, באתר הוועד האולימפי בישראל
* אורי טלשיר, האם זה היורש של אריק זאבי?, באתר הארץ, 27 באוגוסט 2013
* דניאל רוט-אבנרי, מצפים לו על הפודיום, באתר ישראל היום, 11 במאי 2016
* היורש של זאבי: סיפורו של אורי ששון, באתר ynet, 12 באוגוסט 2016
* אורי טלשיר, אורי ששון זכה בארד: הענק עם הנפש העדינה הוא מעכשיו מדליסט אולימפי, באתר הארץ, 12 באוגוסט 2016
* יניב טוכמן, ריו‏, אורי ששון זכה במדליה שנייה לישראל בריו 2016, באתר וואלה!‏, 12 באוגוסט 2016
* נדב צנציפר, "הפכתי מחתול לאריה שואג", באתר ynet, 19 באוגוסט 2016
* אתר למנויים בלבד עירד צפריר, אורי ששון: "ברמה המנטלית היו לי נקודות שבירה שהיו גומרות לי אימונים ותחרויות", באתר הארץ, 22 באוגוסט 2016

הערות שוליים
------------

1. ↑  פרופיל וסטטיסטיקות אודות הג'ודוקא באתר sports-reference.com
2. ↑  נקרא אור באתר "JudoInside" ובאתר Baku2015.
3. 1 2  מידע על הג'ודוקא באתר JudoInside.
4. ↑  אורי ששון: "אחרי ריו היו המון הצעות, נורא רציתי זוגיות", באתר ‏מאקו‏, 16 באפריל 2018
5. ↑  היורש של זאבי: סיפורו של אורי ששון, באתר ynet, 12 באוגוסט 2016
6. ↑  "אני רוצה לנפץ את הסטיגמה על בחורים גדולים וחזקים. גם בנו יש צדדים רכים", באתר ישראל היום, 19 בספטמבר 2017
7. ↑  ראיון עם אורי ששון על קריירה בספורט לאתר "לימודים בישראל"
8. ↑  אוריאל דסקל, מוכנות, ייצוגיות, שמחה וששון, באתר כלכליסט, 13 באוגוסט 2016
9. ↑  פירוט הישגים במשחקים בבאקו 2015 שפורסמו על ידי איגוד הג'ודו האירופי
10. ↑  טליה סלנט, "גדול מהחיים: ששון זכה במדליית הארד", 12 באוגוסט 2016, אתר ערוץ הספורט סרטונים
11. ↑  נדב צנציפר, ענק: אורי ששון זכה במדליית הארד, באתר ynet, 12 באוגוסט 2016
12. ↑  אורן אהרוני, חזר בסערה: ששון זכה במדליית זהב בטשקנט, באתר ynet, 8 באוקטובר 2017
13. ↑  הישג לישראל: ארד לששון ופלצ'יק באבו דאבי, באתר ערוץ הספורט, 28 באוקטובר 2017
14. ↑  שירי אלג'ם, ‏אורי ששון זכה בזהב בגראנד פרי בודפשט, באתר ערוץ הספורט, 14 ביולי 2019
15. ↑  אתר למנויים בלבד איתמר קציר, מדליה שנייה בטוקיו 2020: נבחרת הג'ודו ניצחה את רוסיה וזכתה בארד, באתר הארץ, 31 ביולי 2021
16. ↑  "דקה אחר דקה: ג'ודו קבוצתי 31.7" - תקצירי הקרבות, 31 ביולי 2021, אתר ערוץ הספורט סרטונים
17. ↑  יניב טוכמן‏, אורי ששון פרש: "הג'ודו הפך אותי למי שאני, לא מצטער על כלום", באתר וואלה!‏, 12 במאי 2022

  


| מדליסטים אולימפיים ישראלים  |
| --- |
| זוכי מדליית זהב  | גלישת רוח גל פרידמן (2004) • התעמלות מכשירים ארטיום דולגופיאט (2020) • התעמלות אומנותית לינוי אשרם (2020) |  |
| זוכי מדליית כסף  | ג'ודו יעל ארד (1992) |
| זוכי מדליית ארד  | ג'ודו אורן סמדג'ה (1992) • גלישת רוח גל פרידמן (1996) • קיאק מיכאל קולגנוב (2000) • ג'ודו אריק זאבי (2004)‏ • גלישת רוח שחר צוברי (2008) • ג'ודו ירדן ג'רבי (2016) • ג'ודו אורי ששון (2016) • טאקוונדו אבישג סמברג (2020)‏ • ג'ודו נבחרת ישראל בג'ודו (2020) |

|  משלחת ישראל לאולימפיאדת ריו דה ז'ניירו (2016)  |
| --- |
| מרוץ אופני כביש **אופניים** | שני בלוך • שלומי חיימי |
| אתלטיקה **אתלטיקה** | דניאל גואדי • מאור טיורי • מארו טפרי • טסמה מוגס • דונלד סנפורד • לונה צ'מטאי-סלפטר • חנה קנייזבה-מיננקו • דמיטרי קרויטר |
| בדמינטון **בדמינטון** | מישה זילברמן |
| ג'ודו **ג'ודו** | לינדה בולדר • מדליית ארד לירדן ג'רבי ירדן ג'רבי • גילי כהן • שגיא מוקי • גולן פולק • שירה ראשוני • מדליית ארד לאורי ששון אורי ששון |
| גולף **גולף** | לטיסיה בק |
| היאבקות **היאבקות** | אילנה קרטיש |
| הרמת משקולות **הרמת משקולות** | איגור אולשנצקי |
|  **התעמלות אמנותית** | נבחרת ישראל בהתעמלות אמנותית (יקטרינה לבינה, קרינה ליחבר, אידה מיירין, יובל פילו, אלונה קושבצקי) • נטע ריבקין |
| התעמלות מכשירים **התעמלות מכשירים** | אלכס שטילוב |
| טאקוונדו **טאקוונדו** | רון אטיאס |
| טניס **טניס** | דודי סלע |
| טריאתלון **טריאתלון** | רון דרמון |
| קליעה **קליעה** | סרגיי ריכטר |
| שחייה **שחייה** | קרן זיבנר • יעקב טומרקין • אנדראה מורז • גל נבו • עמית עברי • זיו קלונטרוב • זוהר שיקלר |
| שחייה צורנית **שחייה צורנית** | אנסטסיה גלושקוב • יבגניה טטלבאום |
| שיט **שיט** | נינה אמיר • מעיין דוידוביץ' • גיל כהן • אייל לוין • דן פרויליך • שחר צוברי |

|  משלחת ישראל לאולימפיאדת טוקיו (2020)  |
| --- |
| מרוץ אופני כביש **אופניים** | שלומי חיימי • עומר שפירא |
| אתלטיקה **אתלטיקה** | גירמה אמרה • סלאמוויט באיולין-טפרי • דיאנה ויסמן • מאור טיורי • מארו טפרי • אדוה כהן • איימרו עלמיה • לונה צ'מטאי-סלפטר • חנה קנייזבה-מיננקו |
| בדמינטון **בדמינטון** | מישה זילברמן • קסניה פוליקרפובה |
| בייסבול **בייסבול** | נבחרת ישראל בבייסבול (ג'רמי בלייך • ג'ונתן דה-מארטה • ג'ואי ווגמן • בן וונגר • זאק וויס • ג'וש זייד • ג'ייק פישמן • אלכס כץ • אלון ליישמן • שלמה ליפץ • ג'ון מוסקוט • די ג'יי שרעבי • טל אראל • ריאן לברנוואי • ניק ריקלס • סקוט בורצ'ם • מיץ' גלסר • דני ולנסיה • זאק פנפראס • איאן קינסלר • טיי קלי • בלייק גיילן • אסף לוונגרט • רוב פולר) |
| ג'ודו **ג'ודו** | גילי כהן • גילי שריר • טוהר בוטבול • רז הרשקו • ענבר לניר • שגיא מוקי • תמנע נלסון-לוי • פיטר פלצ'יק • לי קוכמן • שירה ראשוני • ברוך שמאילוב • אורי ששון 
מדליית ארד לנבחרת ישראל המעורבת (גברים-נשים) נבחרת ישראל בג'ודו (גילי שריר • טוהר בוטבול • רז הרשקו • ענבר לניר • שגיא מוקי • תמנע נלסון-לוי • פיטר פלצ'יק • לי קוכמן • שירה ראשוני • ברוך שמאילוב • אורי ששון) |
| גלישת גלים **גלישת גלים** | ענת ליליאור |
| הרמת משקולות **הרמת משקולות** | דוד ליטבינוב |
| התעמלות אמנותית **התעמלות אמנותית** | מדליית זהב ללינוי אשרם לינוי אשרם • ניקול זליקמן 
נבחרת ישראל בהתעמלות אמנותית (אופיר דיין, קארין וקסמן, יוליאנה טלגין, יאנה קרמרנקו, נטלי רייץ) |
| התעמלות **התעמלות מכשירים** | מדליית זהב לארטיום דולגופיאט ארטיום דולגופיאט • ליהיא רז • אלכס שטילוב |
| טאקוונדו **טאקוונדו** | מדליית ארד לאבישג סמברג אבישג סמברג |
| טריאתלון **טריאתלון** | רן שגיב • שחר שגיב |
| קליעה **ירי תחרותי** | סרגיי ריכטר |
| שחייה **שחייה** | אביב ברזלי • איתי גולדפדן • אנסטסיה גורבנקו • מירון חרותי • יעקב טומרקין • גל כהן גרומי • דניס לוקטב • מיכאל לייטרובסקי • אנדראה מורז • דניאל נמיר • רון פולונסקי • תומר פרנקל |
| שחייה אומנותית **שחייה אומנותית** | שלי בובריצקי • עדן בלכר |
| שחייה במים פתוחים **שחייה במים פתוחים** | מתן רודיטי |
| קשתות **קשתות** | איתי שני |
| רכיבה **רכיבה** | אשלי בונד • דניאל גולדשטיין-וולדמן • אלברטו משען • טדי ולוק |
| שיט **שיט** | נויה בר עם • שחר טיבי • יואב כהן • קטי ספיצ'קוב • שי קקון |